Oikaisu 17.3.2017 klo 12.00:

Iltalehti kertoi perjantaina, että Tullin tietokannan mukaan Suomeen tuotiin viime vuonna 19 428 nopeaa sähköpyörää.

Tullin mukaan noin 20 000 nopean sähköpyörän luku on kuitenkin virheellinen, sillä samassa tilastossa mukana on myös huomattavat määrät sähköpotkulautoja ja tasapainoskoottereita.

– Tähän nimikkeeseen CN 87119090 kuuluvat nopeat kalliit sähköpyörät, mutta isot kappalemäärät nimikkeessä ovat sähköpotkulautoja tai tasapainoskoottereita. Nopeita sähköpyöriä ei saa erikseen tullitilastoista, korjaa Tullin tilastojohtaja Olli–Pekka Penttilä.

Tilastojohtaja pahoittelee, että Tulli antoi Iltalehdelle alun perin vääriä tietoja.

Alkuperäinen juttu:

" Käsittämätön luku " Tullin tilastoissa: Mihin hävisi lähes 20 000 nopeaa sähköpyörää?

Onko osasta Kiinasta tuoduista tavallisista polkupyöristä on maksettu jopa 56,5 prosenttiyksikköä vähemmän tuontitulleja, kuin mitä EU määrää?

Jos tullitilastoon on uskominen, Suomen teillä huristelisi nyt tai kohta tuhansia nopeita sähköpyöriä. Sähköpyörää nimitetään nopeaksi silloin, kun polkupyörän apumoottori siivittää pyörän 45 kilometrin tuntinopeuteen jopa ylämäessä. Tavallisilla sähköpyörillä nopeus jää 25 kilometriin tunnissa.

Tullin tietokannan mukaan Suomeen tuotiin viime vuonna 19 428 nopeaa sähköpyörää. Se on yli kymmenkertainen määrä verrattuna vuoden 2015 tuontiin. Lähes koko määrä on kotoisin Kiinasta, sillä 14 muusta maasta on Suomeen tuotu vain yksittäisiä, korkeintaan kymmeniä pyöriä.

- Ei voi pitää paikkaansa. Käsittämätön luku, ähkäisee toimitusjohtaja Jani Jokinen sähköpyöriin erikoistuneesta Electrobike-pyöräliikkeestä.

Jokisen hämmennyksen ymmärtää, sillä hänen arvionsa mukaan Suomessa myytiin alle 50 nopeaa sähköpyörää viime vuonna, joista Electrobike:n pyöriä oli parikymmentä. Minkäänlaista ryntäystä nopeiden sähköpyörien kaupassa ei ole nähtävissä. Tavallisia sähköpyöriä tuotiin Tullin mukaan maahan viime vuonna 6023 kappaletta.

68 miljoonaa

Tullitilasto osaa edelleen kertoa, että nopean sähköpyörän tilastoarvoksi oli Tullille kerrottu viime vuonna keskimäärin 166 euroa. Samaan aikaan tavallisen polkupyörän tilastoarvo on tullin tilastossa noin 170 euroa.

Kaupassa nopean sähköpyörän hinta lähtee noin 3500 eurosta ylöspäin. Jos koko viime vuoden tuontimäärä myytäisiin Suomen pyöräliikkeissä nopeina sähköpyörinä, vähintään 68 miljoonaa euroa vaihtaisi omistajaa.

Niin tuskin on käynyt.

Pyöräala heräsi

Ensimmäisenä ilmiöön heräsi Euroopan polkupyörämarkkinoiden ammattilehti Bike Europe tammikuussa. Sen mukaan kyse saattaa olla Euroopan Unionin asettamien polkumyyntitullien kiertämisestä tavallisten polkupyörien kaupassa. Samat tullimääräykset ovat voimassa myös Suomessa.

Jos tavallisen polkupyörän haluaa tuoda Euroopan Unionin ulkopuolisista, kolmansista maista Suomeen, tuoja on velvollinen maksamaan 14 prosentin tuontitullin lisäksi jopa 48,5 prosentin polkumyyntitullin. Euroopan Unioni on tällä halunnut suojata omaa polkupyöräteollisuuttaan ja sen työpaikkoja varsinkin Kiinasta tuotavalta halpatuonnilta. Kiinalla on ollut kiinnostusta tuoda polkupyöriä Eurooppaan jopa alle tuotantokustannusten. Polkumyyntitullit ovat valmistajakohtaisia: Jos EU on tehnyt valmistajan kanssa sopimuksen riittävästä hintatasosta, polkumyyntitulli on pienempi.

Sähköpyörien tuontia EU kuitenkin jopa kannustaa. Sähköpyöräksi tullattu polkupyörä maksaa vain kuuden prosentin tuontitullin, eikä lainkaan polkumyyntitullia. Jos siis polkupyörä on tullaustiedoissa merkitty sähköpyöräksi, sillä voi saavuttaa jopa 56,5 prosenttiyksikön säästön tullimaksuissa. Säästöä kertyy myös arvonlisäverossa, joka määritellään tavaran arvolle tulleineen.

Kiina hermostui

Jos pyöräkaupassa kierretään lakia, niin kuka on tarinan konna?

Halvat polkupyörät ovat luonnollisesti kuluttajien mieleen. Toimialan eurooppalaiset ammattijulkaisut Bike Europe ja Cycling Industry News kertoivat viime vuoden lopulla, että Kiinan kone- ja sähkötuotteiden tuonnin ja viennin kauppakamari piti syksyllä hätäkokouksen, kun markkinahuhut epäilivät EU:n suunnittelevan polkumyyntitulleja myös sähköpyörille.

Huhut eivät ole saaneet vahvistusta Euroopan komissiosta.

Juttua on oikaistu 17.3.2017 klo 12.00: Tullin mukaan noin 20 000 nopean sähköpyörän luku on virheellinen, sillä samassa tilastossa mukana on myös huomattavat määrät sähköpotkulautoja ja tasapainoskoottereita.